b"\n_START_ARTICLE_\nHaderslev\n_START_SECTION_\nHist\xc3\xb2ria\n_START_PARAGRAPH_\nHaderslev \xc3\xa9s citada per Saxo Grammaticus a principis del segle XIII i el 1292 va rebre la carta municipal. Tanmateix a la zona s'han trobat vestigis molt m\xc3\xa9s antics que daten de l'\xc3\xa8poca v\xc3\xadking. La ciutat es va assentar al fons del fiord, a prop de la carretera que duia a Ribe, la ciutat m\xc3\xa9s antiga de Dinamarca i d'\xc3\x85r\xc3\xb8sund, des d'on sortia el ferri a l'illa de Fi\xc3\xb2nia durant l'edat mitjana._NEWLINE_El 1327 es menciona per primer cop el castell reial de la ciutat, el Haderslevhus, que era a l'est de la catedral. Durant els segles seg\xc3\xbcents la prosperitat de la ciutat va permetre bastir una catedral g\xc3\xb2tica i un altre castell que era similar al de Kronborg per\xc3\xb2 va ser destru\xc3\xaft pel foc l'any 1644._NEWLINE_Abans de la Segona Guerra de Schleswig (1864) la ciutat pertanyia al Ducat de Schleswig. A partir de llavors va passar a ser part de Pr\xc3\xbassia, de la Confederaci\xc3\xb3 d'Alemanya del Nord i a partir del 1871 part de l'Imperi Alemany. El 1920 els Plebiscits de Schleswig van decidir retornar la part nord de Schleswig (Nordslesvig) a Dinamarca, el 38,6% dels habitants de Haderslev van votar per continuar a Alemanya i el 61,4% a favor de passar a Dinamarca."